תחבורה בפרנקפורט - כיצד להתנייד בעיר | למטייל
תחבורה בפרנקפורט, בכתבה זו:
הגעה משדה התעופה אל העיר
תחבורה בפרנקפורט - רכבות
תחבורה בפרנקפורט - אוטובוסים
תחבורה בפרנקפורט - כרטיסי נסיעה
תחבורה בפרנקפורט - אופניים
תחבורה בפרנקפורט - רכב
הדרך הנוחה ביותר להגיע משדה התעופה של פרנקפורט אל מרכז העיר היא בעזרת רכבות ה-S-Bahn המהירות. הקווים S8, S9, S1 ו-S6 היוצאים לכיוון התחנות Offenbach Ost או Hanau מגיעים לתחנת הרכבת המרכזית של פרנקפורט (Frankfurt Hauptwache), ממנה יוצאות רכבות לכל רחבי גרמניה, כמו גם אל מרכז העיר. תחנות הרכבת במרכז פרנקפורט הן Frankfurt Hauptwache, Frankfurt Konstablerwache או Frankfurt Taunusanlage ומשך הנסיעה אליהן משדה התעופה הוא כרבע שעה. בדרך אל שדה התעופה של פרנקפורט יש לנסוע בקווים S8 ו-S9 לכיוון Wiesbaden.
בפרנקפורט קיימות שתי מערכות של רכבת תחתית: ה- U-Bahn וה- S-Bahn. לרכבת ה- S-Bahn, שמשרתת בעיקר את פרברי פרנקפורט ישנם שבעה קווים, רובם אינם נוסעים מתחת לאדמה, ברוב הנסיעה. לרכבת התחתית, ה-U-Bahn, יש תשעה קווים. במרכז העיר הם עוברים מתחת לפני האדמה ובפרברים נוסעים על פני הקרקע. תדירות הרכבת התחתית היא מדי כמה דקות בודדות. הטראם הוא עוד אמצעי תחבורה בפרנקפורט. בעיר פועלים תשעה קווי טראם והתדירות הגבוהה שלהם הופכת אותם לאמצעי יעיל מאוד להתניידות בעיר. אתר האינטרנט של הרכבת: www.rmv.de.
אוטובוסים הם גם אמצעי תחבורה בפרנקפורט, אך השימוש בהם פחות פופולארי בשל היעילות והנוחות, שמספקת מערכת הרכבות של העיר. בכל מקרה, כדאי לדעת, שישנם למעלה מארבעים קווי אוטובוס, החוצים את העיר, כמו גם קווי לילה, הפעילים מהשעה 01:30 לפנות בוקר ועד 05:00 לפנות בוקר, במהלך סוף השבוע.
לפני שימוש באחד מאמצעי התחבורה בפרנקפורט, חשוב להצטייד בכרטיסי נסיעה, המתאימים לשימוש בכל אחד מהם. את הכרטיסים ניתן לרכוש במכונות אוטומטיות הניצבות בתחנות והם נכנסים לתוקף מרגע הרכישה. נוסעים באוטובוס יוכלו לרכוש את הכרטיס מהנהג. תיירים המגיעים לפרנקפורט יוכלו ליהנות מכרטיס נסיעה יומי, בעלות של כשישה יורו או תשעה יורו, למעוניינים להגיע אל/מ שדה התעופה. ניתן לקנות כרטיס נסיעה קבוצתי יומי לשימוש בכל אמצעי התחבורה בפרנקפורט. עלותו של כרטיס זה נמוכה יותר מאשר קניית שני כרטיסים יומיים. ילדים עד גיל 14 זכאים להנחה. בדומה לערים אחרות בעולם, גם בפרנקפורט ניתן לקנות כרטיס מיוחד, המשלב נסיעה חופשית באמצעי תחבורה בפרנקפורט עם כניסה מוזלת לאתרים מרכזיים בעיר. ניתן לרכוש ה-Frankfurt Card ליום אחד או ליומיים, לאדם בודד או לקבוצה של עד חמישה אנשים. את הכרטיס ניתן לרכוש בעמדות המודיעין לתיירים בשדה התעופה, בתחנות הרכבת, בעיר וגם אונליין, באתר www.frankfurt-tourismus.de.
גם אופניים הם אמצעי תחבורה בפרנקפורט. העיר ידידותית לרוכבי אופניים וניתן לשכור אופניים של חברת DB בנקודות שונות הפזורות ברחבי העיר. את האופניים ניתן לשכור לאורך כל היום בעזרת כרטיס אשראי או באמצעות הפלאפון. אתר אינטרנט: www.sumpa-med.net.
כמו בכל עיר גדולה, גם בפרנקפורט מוטב להתנייד בתחבורה הציבורית ולא עם רכב פרטי, זאת עקב הצפיפות והקושי במציאת חנייה. בדרך אל פרנקפורט ניצבים שלטים המורים על מגרשי חנייה ציבוריים, בהם ניתן לחנות את הרכב (P+R) ומהם להמשיך אל העיר בעזרת אחד מאמצעי התחבורה. מי שבכל זאת יתעקש להגיע ברכב ולהמנע משימוש באמצעי התחבורה בפרנקפורט, יוכל להיעזר באחד מ-19 החניונים הפזורים במרכז העיר.
מסעדות בפרנקפורט >>